Papersnake/gushiwen huggingface dataset:
张硕重寄杜兰香
徐熥（明代）

渺渺灵踪去不还，空劳珍重碧云鬟。人间无路通瑶阙，梦里何因见玉颜。

兰露半销香冉冉，花风初度佩珊珊。欲将一札传青鸟，知住蓬莱第几山。
秋日思牛首诸山因寄海天上人
皇甫汸（明代）

坐忆空山路，青林去不遥。斋关闭秋雨，寒磬落江潮。

雅自依龙藏，凭谁问虎桥。尘心报支遁，何日晤言消。
娱老一首
苏籀（宋代）

多闻内殖每瞻乌，枉把春秋问蟪蛄。
俗琐未抛聊尔尔，古心内骛亦区区。
系匏於越壤田薄，双鲤铜梁仆痡赁。
揃白追游味殊寡，所图荣绮访仙臞。
登楼
杜甫（唐代）

花近高楼伤客心，万方多难此登临。
锦江春色来天地，玉垒浮云变古今。
北极朝廷终不改，西山寇盗莫相侵。
可怜后主还祠庙，日暮聊为《梁甫吟》。(梁甫 一作：梁父)
秋雨连冬雪寄常平使者王郎中
释居简（宋代）

九月十月闰月雨，阴晶阳采云霾𢾅。十旬朝夕漏涔涔，岂应漏处无人补。

准拟书云须少霁，破镜上天犹未已。田家屋老半閒茅，带雨旋抽仍数米。

雨中集霰初廉纤，雪中更把来麰占。麰今一粒不入土，倘有些小黄厌厌。

春耕仰麦今无麦，欲驱秧马饥无策。富人露廪矗如林，价高少室山人索。

贪夫相时为利谋，耕夫食力毋过求。无求尚有丰凶忧，更忧螟螣蠈与蟊。

常平使者深长虑，少戆安知汲长孺。开仓振粟勇不疑，救焚孰与先救饥。
西江
张耒（宋代）

拂瓦轻霜铅粉轻，东南日出竹窗明。
小楼下见西江水，日日风光无限情。
门外意行有感画示二孙
徐瑞（宋代）

门前老树饱风霜，封植良勒不可忘。
累世衣冠流泽远，百年基绪庆源长。
秘松怒长堪藏屋，新旬初抽已过墙。
珍重先人有遗训，读书馀力及耕桑。
题烟霞驿
陶弼（宋代）

歌声野色中，人乐岁时丰。
暑雨阻阳杂，秋田早晚同。
岭云无烈日，江树足凉风。
自指香山语，前村有路通。
咏史 其二
程庭（清代）

三垂冈上酒频酾，钟虡还瞻旧羽仪。一扫横尸三十里，军中怕杀李鸦儿。
雨
邵宝（明代）

高舂独坐到昏黄，起问阶前几寸强。神化故知时雨妙，忧怀真与野人忘。

池添水色轻初定，风送雷声隐更扬。不但城南三十亩，明农心亦系岩廊。
独过和津阁二首
赵蕃（宋代）

忆昔孟东野，作尉悲龙钟。
有时即景赋，大吏怒不容。
我痴会移官，避事得养慵。
寄语鸥鹭辈，勿惊足音跫。
柳径
王之道（宋代）

我笑陶彭泽，门栽五株柳。
柳成复自号，清阴亦何有。
岂如两分行，一径入花薮。
白毡春尽时，青障雨晴后。
挽龚致政二首
李曾伯（宋代）

师友龟山出，世家熊楚来。
决科轻地芥，种德付许槐。
禄享千钟养，年登九袠开。
可为朝野惜，袖手老其才。
别裴九弟
贾至（唐代）

西江万里向东流，今夜江边驻客舟。

月色更添春色好，芦风似胜竹风幽。
别子瞻
秦观（宋代）

人生异趣各有求，系风捕影只怀忧。
我独不愿万户侯，惟愿一识苏徐州。
徐州英伟非人力，世有高名擅区域。
珠树三株讵可攀，玉海千寻真莫测。
一昨秋风动远情，便忆鲈鱼访洞庭。
芝兰不独庭中秀，松柏仍当雪後青。
故人持节过乡县，教以东来偿所愿。
天上麒麟昔漫闻，河东鸑鷟今才见。
不将俗物碍天真，北斗已南能几人。
八砖学士风标远，五马使君恩意新。
黄尘冥冥日月换，中有盈虚亦何算。
据龟食蛤暂相从，请结後期游汗漫。
过董叔达故居
王休（宋代）

短石拂荒阡，诵君孝行全。
甘泉潜易地，至德上通天。
明诏再三下，承欢八十年。
草堂遗址在，溪水绕涓涓。
金缕曲 徐问渠六桥草堂图册
赵庆熹（清代）

玛瑙坡前路。认虹桥、高低十里，亭台无数。落日荒荒红不语，只照长廊短庑。

指断碣、重来摩抚。南宋衣冠何处是，算六陵并少冬青树。

高隐士，自千古。

好山依旧青当户。想深宵、月明人静，水仙歌舞。我有先人祠宇在，恰对梅花古墓。

料寒食、清明逢汝。桐帽棕鞋须结社，须他年、分作湖山主。

图画里，可容补。
冲虚观
留筠（宋代）

金阙寥阳护九重，洞云呼吸九霄通。
小臣近有祠官诏，欲问君王乞此宫。
入灵羊峡
区剑光（明代）

云洗湍花秋复飞，罾船两两拨花归。等閒化石峰头女，赢得鱼书出钓矶。
雁荡净名谷帘水
刘子寰（宋代）

野客弄云水，翩翩信飞车。奇峰匹雁荡，出没随猿狙。

苍苍叠云屏，下有白石庐。石庐故未足，洞腹开巢居。

青藜小跻攀，路尽仍盘纡。呀然忽宽敞，云雾为支吾。

天成与鬼凿，罔识造物初。笑问主者谁，我欲揽其须。

耸身忽灭没，扳倒泊雁湖。天风复摩荡，簸洒生明珠。

为帘复为帷，与客相嬉娱。倏然一挥霍，五色弥空虚。

坐来怪事发，迸落随喧呼。大笑下山去，勿为山鬼愚。
过洸口吊邵廷琄
黎光（明代）

宫使遭谗日，军中尽感伤。伍员宁负国，屈子竟沉湘。

身殒英灵在，名留史传香。遗祠今已废，无处奠椒浆。
舟中晚起
白居易（唐代）

日高犹掩水窗眠，枕簟清凉八月天。
泊处或依沽酒店，宿时多伴钓鱼船。
退身江海应无用，忧国朝廷自有贤。
且向钱唐湖上去，冷吟闲醉二三年。
东宁十咏
高拱乾（清代）

索居寂寂近瓜期，报道清班拟暂移。高适岂堪常侍后，班超惟有玉关思。

封侯夫婿何须侮，学步儿曹大更痴。自笑浮名终日累，海滨漫守使君碑。
襄城七夕
张泰交（清代）

万里劳三月，他乡七夕天。几声茅店雨，一带晚村烟。

兴到酒难觅，愁来夜不眠。鼓盆余已久，乌鹊亦空填。
心禅人出丐求颂
释正觉（宋代）

将看秋早瘦风林，禾卷黄云副丐心。
妙印手中那外物，虚空胸丐不容针。
谁家落甑炊香雪，后夜归船棹软金。
洗足蒲团松石上，绕篱山水有清音。
松月冷飕飕
拾得（唐代）

松月冷飕飕，
片片云霞起。
匼匝[1]几重山，
纵目千万里。
溪潭水澄澄，
彻底镜相似。
可贵灵台物，
七宝[2]莫能比。
杂兴十首 其五
方一夔（宋代）

紫绶绯裳印佩金，我于数子总无情。傍人门户传书客，投老田园识字氓。

世变委怀无逆顺，事机到手即功名。子房收敛英雄迹，谁说神仙在谷城。
示王侑翁二首
陈著（宋代）

垂髫已解吟，仿佛学何阴。
暗动梅窗喜，遥传桂种心。
染声毋市井，近拙要山林。
耄矣不成句，中閒意自深。
秋凉
刘勋（金朝）

桃笙乘势献微凉，纨扇无功送暑光。老病不嫌风露冷，莫教添作鬓边霜。
江上寄严八
袁凯（明代）

一春不见严夫子，底事城中不肯还？门外白鸥三万个，几
时相对绿波间？
梦游仙四首
贯休（唐代）

梦到海中山，入个白银宅。逢见一道士，称是李八伯。

三四仙女儿，身著瑟瑟衣。手把明月珠，打落金色梨。

车渠地无尘，行至瑶池滨。森森椿树下，白龙来嗅人。

宫殿峥嵘笼紫气，金渠玉砂五色水。

守阍仙婢相倚睡，偷摘蟠桃几倒地。
颂古四十首 其二十二
释守珣（宋代）

老倒丹霞烧木佛，院主眉须刚突出。罪过从来作底当，谁道千虚不博实。
百字令（戴平轩新居，子侄新婚）
东冈（宋代）

排云拓月，向天上移下，神仙花屋。画栋飞檐千万落，黼黼城南乔木。出谷莺迁，趋庭燕尔，袍绾登科绿。嫦娥分付，广寒今夜花烛。

遥想高越于门，烂盈百辆，夹道争车毂。春满剡溪溪上路，一任瑶华飞六。舆奉潘慈，楼高华萼，坐享齐眉福。庭槐列戟，公侯衮衮相属。
冬夜与高五秀才馆林八员外宅
林鸿（明代）

远别悠悠叹二难，多君留饮故情欢。
生涯祇合尊前醉，功业无劳镜里看。
落叶走阶风动晚，古梅临水月侵寒。
何因得似龙门叟，野艇终身一钓竿。
登庐山东峰观九江合彭蠡湖
吴筠（唐代）

百川灌彭蠡，秋水方浩浩。九派混东流，朝宗合天沼。

写心陟云峰，纵目还缥缈。宛转众浦分，差池群山绕。

江妃弄明霞，仿佛呈窈窕。而我临长风，飘然欲腾矫。

昔怀沧洲兴，斯志果已绍。焉得忘机人，相从洽鱼鸟。
杂咏一百首·陶渊明
刘克庄（宋代）

卜筑堪容膝，休官免折腰。
宁书处士卒，不践寄奴朝。
读系年录
乐雷发（宋代）

娄敬金缯满去辀，便看雷雨润遐陬。
诸贤自抗排云议，宰相方遐偃月谋。
湘国乍闻悲鵩鸟，秣陵还听唱符鸠。
九原晏老君知否，搔首青编恨未休。
东园
张耒（宋代）

堂中宴坐不妄出，堂外青春去如失。
小园十步绿如云，一时桃李事已毕，
犹有荼蘼数朵在，未觉尘沙污玉质。
金沙格俗终可怜，腻白娇红如欲滴。
老夫睡起听山禽，竹间林外纷嘲啧。
笋生渐惬子猷愿，梅熟未邀朱老吃。
翻书只作随睡具，倾壶屡进忘忧物。
今春风雨稍依节，上田麦穗过数尺。
但知洗眼看世涂，莫厌终身守蓬荜。
送朱叔赐赴闽中幕府二首 其二
吕祖谦（宋代）

路逢十客九衿青，半是同窗旧弟兄。最忆市桥灯火静，巷南巷北读书声。
书饮客言
李复（宋代）

御史在前执法后，先生饮酒不濡口。
脱巾露顶两脚赤，先生饮酒不论石。
试问先生饮何如，举手指腹此谁测。
东家闭门强偪仄，刻骨胶筋束形迹。
一生寂寞养声光，谁肯回头顾枯魄。
南邻矜夸尚驰鹜，平明跨马朝天去。
车从导骑如云屯，谤辱丘山盈后路。
赐铜铸钱终饿死，深居巷内还逢虎。
高天苍苍地茫茫，与君举首望八荒。
人生优游本无事，自置冰炭毒肺肠。
鹏飞鷃跃何高卑，菌短椿寿何彭殇。
百年倏忽不再得，争夺纷纷世界仄。
浑沌不凿人不死，但知饮酒志愿毕。
东方明星高，西山江水流。
明星却回江不断，与君常醉消白头。
后答吴尚书
胡如壎（宋代）

渥洼困盐车，帖耳声复吞。
驽骀饱栈豆，嘶鸣尚轩轩。
向来沟中断，青黄即牺樽。
薰莸既同器，玉石且俱燔。
物理安可齐，我今欲忘言。
次韵彦瞻樊良道中
释道潜（宋代）

几日官河冻不流，朝来微暖始通舟。江梅破蕊香犹浅，汀草埋沙绿未浮。

脩网横川鱼乍集，晴云开野雪初收。探珠既已从骊颔，何用区区入海搜。
林亭咏
张九龄（唐代）

穿筑非求丽，幽闲欲寄情。偶怀因壤石，真意在蓬瀛。

苔益山文古，池添竹气清。从兹果萧散，无事亦无营。
不饮自嘲
文同（宋代）

能诗何水曹，眼不识杯铛。
而我岂解吟，亦得不饮名。
持此以立世，可笑实浪生。
恣遨游，适情性，明月清风随所咏。安能呼起谢元晖，相从得句澄江净。 其一
陈烓（明代）

真率会，年复年，清才藻思两逋仙。停杯琢就惊人句，白露横江秋满天。
寄汤朝美
周孚（宋代）

君家堂下锦千堆，老眼春风亦快哉。胜日久孤三径约，浃辰深快两书来。

公租已办应多暇，家酿重开定几回。会挽蜀狂成一醉，莫嗔屐齿破苍苔。
满宫花 少华画白芙蓉花纨扇见赠漫赋小词
梁鼎芬（清代）

折芙蓉，何处寄。昨夜酒醒刚起。白华绿叶似当年，不及当年风味。

玉池边，凉月里。暮暮朝朝休记。伤心滴泪向君前，莫问此花开未。
池边
白居易（唐代）

柳老香丝宛，荷新钿扇圆。残春深树里，斜日小楼前。

醉遣收杯杓，闲听理管弦。池边更无事，看补采莲船。
南出雀鼠谷答张说
李隆基（唐代）

雷出应乾象，风行顺国人。川途犹在晋，车马渐归秦。

背陕关山险，横汾鼓吹频。草依阳谷变，花待北岩春。

闻有鹓鸾客，清词雅调新。求音思欲报，心迹竟难陈。
过太湖石塘三首
杨万里（宋代）

兀坐船中只欲眠，不如船外看山川。
松江是物皆诗料，兰桨穿湖即水仙。
将取垂虹亭上景，都皈却月观中篇。
正缘王事游方外，凿齿弥天未当贤。
鹅池
钱闻诗（宋代）

逸少江州刺史归，鸾溪溪上穴方池。
此时鶂鶂已堪玩，不待山阴道士遗。
郊庙朝会歌辞绍熙元年恭上寿星圣皇太后至尊
佚名（隋代）

巍巍天宫，洞开阊阖。
旗常葳蕤，剑佩杂沓。
实册永行，法驾继发。
铫哉盛典，快睹胡悦。
船子赞
释可湘（宋代）

药山之子石头孙，饥过心荒浪里奔。得个锦鳞如许大，看来当与道吾分。
过临平二首
杨万里（宋代）

人家点缀荻花林，水绕阶除雪湿衿。
最是疏篱与修竹，脚根半入小河深。
读蜀志
李中（五代）

鼎分天地日，先主力元微。鱼水从相得，山河遂有归。

任贤无间忌，报国尽神机。草昧争雄者，君臣似此稀。
同友人访石室
赵彦钮（宋代）

怪石嵯峨势若擎，天成斗室一蓬瀛。
扫门常得风为帚，照夜从教月作灯。
三伏人於冰上立，四时鸟在洞中鸣。
来兹欲避人间世，啸傲烟霞豁性灵。
苦热
齐己（唐代）

云势崄于峰，金流断竹风。万方应望雨，片景欲焚空。

毒害芙蓉死，烦蒸瀑布红。恩多是团扇，出入画屏中。
南歌子·似带如丝柳
温庭筠（唐代）

似带如丝柳，团酥握雪花。帘卷玉钩斜，九衢尘欲暮，逐香车。
残句：吾闻调羹槿
黄庭坚（宋代）

吾闻调羹槿，异味及粉榆。
石蟹
李之仪（宋代）

泉泓石蟹如乌头，一种为类太微生。此地逢君宜见假，才方入手便横行。
士安饮我数杯至观音院才醒闻滩声泉响因留短阕
蔡襄（宋代）

林外滩声砌下泉，泠泠幽响静中传。朝衫却染京尘去，争得夫君醒醉眠。
老罢
张嵲（宋代）

满谷千千万万红，含情一一待春风。难将朽质争娟好，拚却轮囷似老松。
南山送客席上次明甫韵
李弥逊（宋代）

江北江南可避喧，已甘丘壑寄馀年。筠梢松盖一区宅，莲叶菱花二顷田。

秋到登山更临水，夜归骑马似乘船。醉中不必分乘坠，世事从头一梦然。
彭泽
刘增（清代）

层城缘曲岫，岫断见城阴。高士去不返，云山青至今。

我来贳尊酒，坐对一囊琴。何处暮飔起，泠泠弦外音。
瑞岩仰老见和复酬前韵七首
曹勋（宋代）

白足持诗怀抱开，清言秀润喜惟梅。
便知雅贶悠悠意，端为闲人特特来。
祗命赴京，途次淮口，因书所怀
权德舆（唐代）

弱植素寡偶，趋时非所任。感恩再登龙，求友皆断金。

彪炳睹奇再，凄锵闻雅音。适欣佳期接，遽叹离思侵。

靡靡遵远道，忡忡劳寸心。难成独酌谣，空奏伐木吟。

泬寥清冬时，萧索白昼阴。交欢谅如昨，滞念纷在今。

因风试矫翼，倦飞会归林。向晚清淮驶，回首楚云深。
月台夜坐二首
杨万里（宋代）

秋日非无热，秋霄至竟清。
老夫连数夕，露坐到三更。
风急星明灭，云行月送迎。
追驩追不得，驩却偶然成。
题郭氏溪南斋
杨士奇（明代）

幽人谐静适，结宇临溪园。溪流清且深，逶迤带平村。

榆柳植我楥，远岫列我门。碧筱播春阴，芙蓉丽秋暾。

远绝往还迹，遂忘廛市喧。坐玩孔氏书，覃思古人言。

玄理日有得，可以祛尘昏。素琴虽无弦，旨酒常在尊。

意至时有适，登高睇澄源。讴吟发舒散，一写中郁烦。

栖迟固夙尚，贵贱命攸存。知分吾所安，谁谓轻华轩。
跋四时景画 冬
李錞（宋代）

剪水飞花细舞风，断芦洲外水连空。剡溪几曲知名处，何似今朝眼界中。
饮散留别希仲自江州倅罢归壁间挂庐山图约为象戏终席不果又约明日而才彻余遂行
李之仪（宋代）

密雨着地三四尺，斑驳云开日已西。坐来指点经行处，问我何年别虎溪。

十分酒到一举尽，笑我强饮如登梯。灯火荧荧夜未艾，回首但觉娥眉低。

今朝未食先破赵，明日凭熊欲下齐。门外马嘶独未起，据鞍才许趋鸡啼。
次韵李提点雪中登楼之什
吴儆（宋代）

楼高思远入天涯，瑶海光中景象赊。
未说因风翻柳絮，须看和月上梅花。
山茶有句真成画，庭柏无心不受夸。
人物梁园零落久，一时胜赏属诗家。
奉安神考御容入景灵宫小臣获睹有感二首
张耒（宋代）

灵风依伞绣舆深，仗外犹疑警跸音。
不似寻常游幸日，楼前鼓吹却沾襟。
江城夜泊寄所思
权德舆（唐代）

客程殊未极，舣棹泊回塘。
水宿知寒早，愁眠觉夜长。
远钟和暗杵，曙月照晴霜。
此夕相思意，摇摇不暂忘。
梅 其二
熊学鹏（清代）

调鼎和羹异日才，边城春色喜先开。会看百卉从今盛，锦绣层层遍九垓。
蜀中寓止夏日自贻
郑谷（唐代）

展转攲孤枕，风帏信寂寥。涨江垂螮蝀，骤雨闹芭蕉。

道阻归期晚，年加记性销。故人衰飒尽，相望在行朝。
好事近·高会罢飞觞
毕良史（宋代）

高会罢飞觞。方锦再移珍席。雷鼎乍烹甘液，试问侯苍璧。翠虬宝钏捧殷勤，明灭粲金碧。宾主放怀谈笑，满华堂春色。
次陈州
洪刍（宋代）

一水萦回橐驼项，百丈遥牵如簸掌。鸬鹚捕鱼没复出，鹭鸶行沙俯还仰。

白云思我白头亲，双足未到心先往。黄昏系缆危台边，饭糗羹藜莫惆怅。
汉宫词
朱瑄（清代）

阆苑瑶池路邈然，延灵高筑迓群仙。岂知待诏金门客，偷堕尘寰十八年。
次韵王寺簿所和昌甫句 其三
韩淲（宋代）

雅志东山事事宜，爱閒幽讨过桥时。世间儿女那能识，一段风流总是诗。
眼儿媚·平沙芳草渡头村
洪咨夔（宋代）

平沙芳草渡头村。绿遍去年痕。游丝下上，流莺来往，无限销魂。
绮窗深静人归晚，金鸭水沉温。海棠影下，子规声里，立尽黄昏。
送人任济阴（一作送人往济南）
张籍（唐代）

黄绶在腰下，知君非旅行。将书报旧里，留褐与诸生。

赠别尽沽酒，惜欢多出城。春风济水上，候吏听车声。
偈颂七十六首 其六十七
释师观（宋代）

一九与二九，相逢不出手。因甚不出手，免见扬家丑。
同朱庆馀宿翊西上人房
周贺（唐代）

溪僧还共谒，相与坐寒天。屋雪凌高烛，山茶称远泉。

夜清更彻寺，空阔雁冲烟。莫怪多时话，重来又隔年。
汤明权挈家入道
张继先（宋代）

佳汝久虚淡，有才弗原仕。
鸡犬白云间，挈家从游此。
所蕴既超特，玄理可坐致。
倬哉明主命，不以夺我志。
一变江海才，总无尘土气。
闻之旌阳令，拔宅脱凡世。
此事在精修，勉旃汤氏子。
谒周公庙
顾炎武（明代）

道化千年后，明禋一国中。礼犹先世守，制比百王崇。

配食唯元子，烝尝遍列公。祠田还割鲁，氏系独传东。

旧史书茅阙，新诗采閟宫。岿然遗殿在，不与汉侯同。
和陈屯田送县徐殿丞次韵
李覯（宋代）

近年双阙暂鸣珂，出宰南城户数多。
古道存心公道显，恶人钳口善人歌。
登高赋处英辞在，垂橐归时旧物鈋。
当比瑞金嚣讼后，要移风俗擬如何。
浣溪沙（试香罗）
韩淲（宋代）

风软湖光远荡磨。春衫初试薄香罗。踏青无计奈君何。

莫笑老来多岁月，肯教闲去少诗歌。长安陌上有铜驼。
虞美人 其三
谢逸（宋代）

风前玉树玱金韵。碧落佳期近。疏云影里鹊桥低。檐外一弯新月、印修眉。

星河渐晓铜壶噎。又是经年别。此情莫与玉人知。引起旧家离恨、泪珠垂。
望江南（七）
王琪（宋代）

江南水，江路转平沙。雨霁高烟收素练，风晴细浪吐寒花。迢递送星槎。名利客，飘泊未还家。西塞山前渔唱远，洞庭波上雁行斜。征棹宿天涯。
顾钱塘德辉 其一
严遂成（清代）

如来金粟是前身，水木清华结净因。武略将军飞骑尉，头衔太苦草堂人。
拜新月
刘基（明代）

月生花始开，月圆花渐落。花开人少年，花落人可怜。

女儿拜新月，望圆不望缺。未圆望不休，既圆应更愁。
秋兴四首 其三
方一夔（宋代）

孤迹寄沧洲，浮云无去留。大山招楚些，小海傍吴讴。

相值谁非我，欲归春复秋。西风葛溪路，衣袖晚飕飕。
和宫使李侍郎颂送入莞山庵
释昙华（宋代）

此山已是胜天台，峰顶寥寥正眼开。
无限水云难凑泊，却容扫地相公来。
题浙西新学
刘敞（宋代）

文翁昔时理蜀土，能令蜀人似邹鲁。范公今者镇江东，亦云教化似文翁。

文翁范公本同志，蜀人吴人有殊异。蜀人之先自鱼凫，不闻道德能过吴。

吴前泰伯后季札，礼让继为天下师。迄今遗风未全灭，得逢贤侯益昭晰。

本之旧俗已相百，况乃磨砻皆俊杰。当时文翁化蜀者，独有扬雄及司马。

后生可畏不可诬，安知不在吴公下。吴人于今歌且仰，我公去矣安所仿。

愿公上佐天王明，姬文孔术从兹行。
山中夜坐
林一龙（宋代）

寒滩远嘶月，遗响到岩壁。
悠悠千古心，悄悄一卷易。
灯微夜气分，星冷山露滴。
危坐独何为，人间睡方黑。
忆李友叔皓三首 其一
陈淳（宋代）

君居郭之东，我馆亦东郭。君已素我心，我未一君目。

时初丙辰秋，一见洞轩腹。君即就我眠，我亦共君读。

历代故史编，皇家新典牍。我猎未暇精，君记抑何博。

寒灯窗窍红，明月庭阴绿。君举口不休，我听膝屡促。

忆从半载馀，丽泽情方熟。胡为一别后，终天诀遽作。

嗟嗟怀若人，重搅我心曲。
戏赠杨伯时
张镃（宋代）

杨侯相逢复见寒梅开，鬓色不带浓霜来。
君居山县适近我先垄，夜半应望灵气勃郁缠崔嵬。
去年竹寺倾樽罍，官来急救老眼饥。
西枢相公喜人物，搜材剔决英雄窟。
苍松腴硬久阴崖，此亦鶡冠宁肯忽。
近闻一饭蒙异恩，快劄好阙休驰奔，
我诗安得达相门。春风后日自东起，
太岁无缘只桃李。
河东赠别炼师
武元衡（唐代）

多累有行役，相逢秋节分。游人甘失路，野鹤亦离群。

戎马犯边垒，天兵屯塞云。孔璋才素健，羽檄定纷纷。
赠王四槐宪长 其四
余继登（明代）

寒风吹折蓟门柳，劝君但尽杯中酒，赤胆空言大如斗。

向来枉费张君舌，此去好闭陈生口。
道傍见乞士捕虱
吕南公（宋代）

夕阳拂西冈，黄淡映古道。晚风吹高林，病叶落如扫。

饥人瘦于伞，俛默坐沙草。扶危犹强兴，力备辄反倒。

还持蓝缕缝，委曲捕虱蚤。视荒数抽空，杀缓或失脑。

悠然不能罢，似欲锐钩考。宁思百骸间，群蚁即入保。

傍行笑相顾，慧悟信难早。噆伤乃知嫌，馁死岂谓好。

方为大销灭，而畏小苦恼。何有就薪蒸，先愁稍枯槁。

衣青嗔骂贱，发白讳呼老。与尔不同年，谁能共怀抱。
栗里华阳窝辞 其三 栗里舟及棹楫
王质（宋代）

𣻑𣻑其搟，■■其荡。吾非榜人，惟意所向。

在我窝兮不可掷，菌桂木兰皆不必，何材不动能浮碧。
思州行为镇远袁功懋赋
胡学汪（清代）

寒山翼径来，环径绕清泚。越冈若异态，共是此溪水。

野桃缭乱开，翠筱密于芑。苔锢荒碑断，芦封古桥圮。

垝垣三四见，萧萧一城峙。两水合汀际，孤舟向沙舣。

度津入古垣，曲巷仅容履。喧寂虽各殊，台笠尽入市。

纵怀乞米书，施之得糠秕。坡公煮肉法，于此无可使。

烦襟郁愁滋，恍然望溪水。明月牛渚情，适有袁夫子。
春日荡浆镜水
徐渭（明代）

短桨长桡出镜湄，弱罗和日本相宜。广原积绿催芳急，幽谷新莺吐韵迟。

杂蕊搅丝飘易断，柔波排荇荡难移。丽候佳辰应靡待，飞觞缓递棹停追。
酒舫
刘攽（宋代）

美酒留人饮，乘风纵客槎。秋潭夜深月，春屿雨馀花。
寄远十二首·其五
李白（唐代）

远忆巫山阳，花明渌江暖。
踌躇未得往，泪向南云满。
春风复无情，吹我梦魂断。
不见眼中人，天长音信短。
与林玉两上人登会稽最高山山出秦望上率可五六里玉公早有来归之意因赋以止之
徐渭（明代）

兹山一何为，仰首摩青云。远去气色古，混沌傥未分。

引盻涉陕洛，毋乃隔夕曛。中有旧社址，尚见数偶群。

短草覆井水，远松贮氛氲。薄云在其下，犹羃高顶坟。

玄释谅能居，人世未可云。念子觉无上，夙昔断膻荤。

焉能系不食，焉得不耕耘。况兹值秋阳，寒气惨不昕。

未可来居斯，语子以慇勤。
春归怨·问春为谁来
周端臣（宋代）

问春为谁来、为谁去，匆匆太速。流水落花，夕阳芳草，此恨年年相触。细履名园，闲看嘉树，蔼翠阴成簇。争知也被韶华，换却诗人鬓边绿。小花深院静，旋引清尊，自歌新曲。燕子不归来，风絮乱吹帘竹。误文姬、凝望久，心事想劳频卜。但门掩黄昏，数声啼鴂，又唤起、相思一掬。
钓台
石孝友（宋代）

桐江波上一羊裘，钓得声名隘九州。
天子曷尝遗故旧，先生不肯事王侯。
张少泉谓予六十始为诗，然哉然哉。得一知己可以无撼矣，戏成一律
钱荣光（清代）

行年六十始为诗，壮悔还凭老友知。剩馥残膏沾已寡，夺胎换友悟终迟。

宣尼尚有加年愿，师旷申言炳烛时。天若假缘容我寿，可能留得几茎髭。
谪袁州道中寄苏子美
张群（宋代）

忆昨共系吴门舟，我独千里君独留。江花粲尔不同醉，野月娟然增此愁。

谈笑还令舌本强，诗篇顿觉笔锋柔。沧浪书信无消息，鸿雁来时数举头。
太湖诗。上真观
皮日休（唐代）

径盘在山肋，缭绕穷云端。摘菌杖头紫，缘崖屐齿刓.

半日到上真，洞宫知造难。双户启真景，斋心方可观。

天钧鸣响亮，天禄行蹒跚。琪树夹一径，万条青琅玕.

两松峙庭际，怪状吁可叹。大螾腾共结，修蛇飞相盘。

皮肤坼甲胄，枝节擒貙犴。罅处似天裂，朽中如井眢。

褵褷风声癣，跁跒地方痑.根上露钳釱，空中狂波澜。

合时若莽苍，辟处如轘辕。俨对无霸阵，静问严陵滩。

灵飞一以护，山都焉敢干。两廊洁寂历，中殿高巑岏。

静架九色节，闲悬十绝幡。微风时一吹，百宝清阑珊。

昔有叶道士，位当升灵官。欲笺紫微志，唯食虹影丹。

既逐隐龙去，道风由此残。犹闻绛目草，往往生空坛。

羽客两三人，石上谭泥丸。谓我或龙胄，粲然与之欢。

衣巾紫华冷，食次白芝寒。自觉有真气，恐随风力抟。

明朝若更住，必拟隳儒冠。
同闰师宿三门开化院二首
魏野（宋代）

瘦筇轻锡共携游，砥柱峰前宿寺楼。
各有溪居懒归去，经旬不是两相留。
酬仲几秦州道上见寄
文同（宋代）

送子入秦处，纷纷黄叶间。
孤舟渡野水，疋马转遥山。
明月每夜望，清风何日还。
新诗慰牢落，为一破愁颜。
次如心侄古意韵
陈著（宋代）

妻孥恩爱深，生死同一窗。
胡然成别离，使汝悲涕双。
人世能几何，明灭风镫幢。
有家尚堪活，奚岂□他乡。
安得归来舟，顺风自南江。
问淮水
白居易（唐代）

自嗟名利客，扰扰在人间。何事长淮水，东流亦不闲。
哭宋君辅
刘克庄（宋代）

早题淡墨魁多士，晚著青衫事护军。方见叔孙来议礼，已传子夏去修文。

先朝缫藉为圭璧，近世摧残用斧斤。回首冶城棋饮地，雁悽蝉咽不堪闻。
晚登县陴
曹彦约（宋代）

楼橹宽闲事力劳，新来人物旧蓬蒿。
占留古意梅根老，压断寒声樠木高。
地迥山川含鼓角，夜明星斗助弓刀。
当时爱得莲无恙，一段清流绕屋敖。
苦雨即事
李确（清代）

暑雨下民怨，惟予为甚之。如何小斗室，竟作一方池。

沉灶古所叹，枕流今始知。桔槔非我事，抱瓮敢辞疲。
沙阳守涨作
佘翔（明代）

积雨溪初涨，孤舟泊水涯。荒村馀鸟雀，落日走龙蛇。

偃蹇成何事，飘零祗自嗟。隔林烟火起，暂向酒人家。
园中把酒示邻曲
陆游（宋代）

畏途半世困风波，老返家山得已多。
野饷虽无食指动，村醅也解醉颜酡。
梦残正欲还君枕，棋罢那知烂客柯。
松菊未荒风月在，应容老子且婆娑。
风入松
刘克庄（宋代）

攀翻宰树暂徘徊。草草安排。昔人徒步陈鸡絮，愧公家、仆马觥罍。华表旧愁满目，黄粱残梦伤怀。

欲将庄列等欢哀。对卷慵开。凭高指点虚无路，问何年、辽鹤归来。宿酒得风渐解，小舆待月同回。
桃源行
胡宏（宋代）

北归已过沅湘渡，骑马东风武陵路。
山花无限不关心，惟爱桃花古来树。
闻说桃花更有源，居人共得仙家趣。
之子渔舟安在哉，我欲乘之望源去。
江头相逢老渔父，烟水苍苍云日暮。
投午拱手向我言，桃源之说非真然。
当时渔子渔得钱，买酒醉卧桃花边。
桃花风吹入梦里，自有人世相周旋。
酒醒惊怪告俦侣，远近接响俱相传。
靖节先生绝世人，奈何记伪不考真。
先生高步窘末代，雅志不肯为秦民。
故作斯文写幽意，要似寰海杂风尘。
不然川原远近蒸霞开，宜有一片随水人东来。
呜呼神明通八极，岂特秘尔桃源哉。
我闻是言发深省，勒马却辞渔父回。
及晨遍览三春色，莫便风雨空莓苔。
滥竽充数
韩非（先秦）

齐宣王使人吹竽，必三百人。南郭处士请为王吹竽，宣王说之，郭食以数百人。宣王死，湣王立，好一一听之，处士逃。
八月至直沽
张以宁（明代）

野泺天低水，人家时两三。
雁声连漠北，鱼味胜江南。
雪拥芦芽短，寒禁柳眼缄。
持竿吾欲往，拙宦白何堪。
雪
沈说（宋代）

冻项缩如龟，茅檐讽雪诗。
冷於初下日，好是未消时。
树重高枝折，窗明晚色迟。
忽思溪上路，拟借蹇驴骑。
醉书
李彭（宋代）

春风吹草木，苯尊换衰朽。亦复吹我颜，祇觉成老丑。

速呼醒酒水，来袪扫愁帚。遣客我欲眠，深怜柴桑叟。
咏竹根珓子
贯休（唐代）

出处惭林薮，才微幸一阳。不缘怀片善，岂得近馨香。

节亦因人净，声从掷地彰。但令筋力在，永愿报时昌。
灵壁东
孔平仲（宋代）

明珠大贝玉玲珑，美人营营出深宫。清矑一盼失英雄，羽觞行酒乐未终。

胡陵杀气回飞鸿，投杯掷箸自挽弓。麾兵大战灵壁东，血流争波入海红。

何为羁孤铁马中，捣沙折木天北风。

突围而出追失踪，四五年间蛇作龙。
六月二十四日病起，喜雨闻莺，与大儿议秋凉
杨万里（宋代）

病势初来敌颇强，排山倒海也难当。
老夫笑把东西玉，坚子难藏上下盲。
酒阵时闻报三捷，诗坛元不费单枪。
夜来梦入清凉国，风月冰人别是乡。
秋日泛舟至山园兼过法院次林若抚韵二首
邹迪光（明代）

广圃深潴壑，骈房曲贮山。
堤长留竹捍，牖每惜花关。
日暗厖先睡，林昏鹤便还。
名流真尔辈，杖履欲追攀。
四月八日蒙文中饷黑饭作诗二首纪谢 其一
葛胜仲（宋代）

热际初经四月八，磨香灌佛晓泉寒。丞公忽致槃游饭，儿辈惊看欢喜丸。
答人
周贯（宋代）

八十西山作酒仙，麻鞋轧断布衣穿。相逢甲子君休问，太极光阴不计年。
用季翔韵题胡长史所藏东坡墨竹
管讷（明代）

剩水残山雪后时，袜材貌得岁寒枝。归来内署曾持烛，忘却南溪有赋诗。

岷谷秋阴云冉冉，湘江春碧雨差差。展图如在千竿里，六月凉飙洒鬓丝。
次赵彦思东湖见寄
黄裳（宋代）

为爱江湖梦也寻，有泉来处乱云深。凿开澄澈是天界，激起潺湲非世音。

鸿雁渚幽山两足，芙蓉堂冷水中心。花时月夜扁舟兴，相约公馀一醉吟。
舒州下寒驿题壁
佚名（宋代）

北堂无老信来稀，十载秋风雁自飞。
今日满头生白发，千山乡路为谁归。
依韵和酬雷太简见贻之什
黄庶（宋代）

生长诗与书，不信世道难。
出处愧古人，章句得一官。
舌强不肯柔，开口谁欣欢。
十年走尘土，蹭蹬苦地寒。
纡朱非良贵，宁较厚与单。
古心自突兀，胸中郁万端。
昔常玩于水，今乃知其澜。
身世心已灰，人事鼻可酸。
病卧得君诗，喜试昏膜看。
意远辞淡泊，稠重欲相宽。
以言药我病，吴鲈佐秦餐。
大句牵勉酬，韵高语难安。
右溪新楼落成次青萝韵 其二
吴允禄（明代）

三城秋色远浮空，坐倚层轩望不穷。山静颇疑尘世隔，磴危真讶广寒通。

朱帘绿映千门柳，碧簟凉生四面风。珍重主人閒未得，佩声行谒未央宫。
索米
刘敞（宋代）

索米东方朔，端居陆士衡。书仍闻北阙，赋亦让南伧。

感激秋风起，提携夜剑横。南军败王略，谁事请长缨。
顾文之进士养病还姑苏
张宁（明代）

飘飘词气欲凌霄，翠竹苍梧玉树标。酒病渐疏潘岳鬓，诗怀新减沈郎腰。

杏花春雨江南梦，淡月疏星蓟北朝。身在故乡心恋阙，未应踪迹混渔樵。
虞美人
赵子发（宋代）

飞云流水来无信。花发年年恨。小桃如脸柳如眉。记得那人模样、旧家时。

楼高映步拖金缕。香湿黄昏雨。如今不见欲凭书。门外水平波暖、一双鱼。
瀛州南楼三和沈佺期韵
弘历（清代）

何年废重谯，旷景澄烟霄。修文掞鸿词，赓和何寥寥。

而我三继唱，逸兴飞清飙。言巡江南境，复过瀛西桥。

爱此诗书邦，文献诚非遥。觐光来老幼，宁厌腾尘嚣。

如伤周王怀，为度夏代谣。
晚望浒墅
方回（元代）

太湖晚山雨，白鸟去冥冥。
古冢多无后，荒祠或有灵。
异峰搀石骨，远树耸人形。
兵革已苏息，废田蒲稗青。
题王岩起乐斋三首
刘子翚（宋代）

怪底愁端生不已，劳心逐事事无穷。
陶然一点冲融趣，只在清虚淡泊中。
题碧岩二首
包恢（宋代）

万山拥碧屹不动，万石嵌崖何可攀。
似这立身须定得，定时方始是牢关。
黄石榴吾里所未有仆始携自中都植之二年方着
喻良能（宋代）

但见蹙红巾，未闻衣黄里。
一试缕金裳，世职真西子。
黄龙洞听赵太史与诸生讲学
黎民表（明代）

钓鳌遗旧迹，水石有黄龙。使者乘轺至，诸生挟筴从。

晨餐长白粥，夜坐石楼钟。讵意风雩乐，还于世外逢。
送姨子弟往南郊
刘长卿（唐代）

一展慰久阔，寸心仍未伸。别时两童稚，及此俱成人。

那堪适会面，遽已悲分首。客路向楚云，河桥对衰柳。

送君匹马别河桥，汝南山郭寒萧条。今我单车复西上，

郎去灞陵转惆怅。何处共伤离别心，明月亭亭两乡望。
同程郎中父子月陂上闲步吟
邵雍（宋代）

草软沙平风细溜，云轻日淡柳低挼。
狂言不记道何事，剧饮未尝如此杯。
景好只知闲信步，朋欢那觉太开怀。
必期快作赏心事，却恐赏心难便来。
淳于髡酒谏
邵雍（宋代）

赐酒于君，饮不知味。执法在前，恐惧无既。当此之时，一斗而醉。

恐族满堂，既孝且悌。尊卑以亲，少长有齿。当此之时，二斗而醉。

宾之初筵，跄跄济济。献酬百拜，升降有礼。当此之时，三斗而醉。

里闬过从，如兄如弟。时和岁丰，情怀欢喜。当此之时，五斗而醉。

朋友往还，讲道求义。乐事赏心，登山临水。当此之时，八斗而醉。

男女杂坐，杯觞不记。灯烛明灭，衣冠倾圯。当此之时，一石而醉。
送禅照大师四首 其一
周行己（宋代）

海雁年年自往来，迢迢此去几时回。春风满路真消息，应是桃花处处开。
偈颂一百零二首
释慧远（宋代）

弯弯初生如櫜弓，团团次第漾悬镜。
人间起舞争清辉，影落秋江验邪正。
圆也缺也乌足论，体也用也谁能分。
潦倒南泉没碑记，夜随流水绕孤村。
临江仙·竹里行厨草草
佚名（宋代）

竹里行厨草草，花边系马匆匆。使君移传意何穷。儿童随骑火，猿鹤避歌钟。梅雪自欺舞态，烛花先放春红。酒醒人散夜堂空。殷勤松上月，独照老仙翁。
寄王回深甫
王安石（宋代）

少年倏忽不再得，後日欢娱能几何。
顾我面颜衰更早，怜君身世病还多。
窗间暗淡月含雾，船底飘颻风送波。
一寸古心俱未试，相思中夜起悲歌。
白石滩
王维（唐代）

清浅白石滩，绿蒲向堪把。
家住水东西，浣纱明月下。
追吊陈长卿 其一
李文纲（明代）

草茅徇国效殷勤，晚节犹能不负君。千载首阳山下土，腥膻何得到清坟。
永固登小阁
释德洪（宋代）

老僧乞食城郭去，小阁无人独自登。急雨忽来添瞑色，诸峰领略露寒层。
题梅花 其二
郑真（明代）

玉皇殿上会群仙，绰约丰肌映雪妍。晏罢归寻蓬岛路，紫鸾飞入海云边。
应天长 春夜闻归雁声
易顺鼎（清代）

渔篷晒月，猎箭响云，相呼正失归侣。万里玉门心眼，家山在何处。

一程风，一程雨。算减了一程黄雾。怎还把一带高楼，紧紧围住。

关缺剩寒补。不尽秋声，如水乱流去。最苦夕阳官道，茫然与春遇。

干花暝迷旧路。怕错认那回红树。又唤起湘客吹镫，年少羁旅。
留北客
白居易（唐代）

峡外相逢远，樽前一会难。即须分手别，且强展眉欢。

楚袖萧条舞，巴弦趣数弹。笙歌随分有，莫作帝乡看。
柏因社观柏
陈曾寿（清代）

身行邓尉心戒坛，非松非柏森屈蟠。西山今生恐不到，对此皮骨空汍澜。

从来柏身尚劲直，故斗奇肆横阑干。神物中断霹雳斧，两活不复资泉源。

我疑柏空寿者相，忍辱节解降魔顽。一物精诚有不灭，奈何已死诬苍天。

平生松风满怀抱，得兹魂梦双牵连。不须长短较南北，啜茶倚树钟声圆。
偈二十七首 其七
释绍隆（宋代）

眼里不著沙，耳里不著水。堪笑老俱胝，无端竖一指。
虞美人
程垓（宋代）

轻红短白东城路。忆得分襟处。柳丝无赖舞春柔。不系离人只解、系离愁。

如今花谢春将老。柳下无人到。月明门外子规啼。唤得人愁争似、唤人归。
梦仙
白居易（唐代）

人有梦仙者，梦身升上清。坐乘一白鹤，前引双红旌。

羽衣忽飘飘，玉鸾俄铮铮。半空直下视，人世尘冥冥。

渐失乡国处，才分山水形。东海一片白，列岳五点青。

须臾群仙来，相引朝玉京。安期羡门辈，列侍如公卿。

仰谒玉皇帝，稽首前致诚。帝言汝仙才，努力勿自轻。

却后十五年，期汝不死庭。再拜受斯言，既寤喜且惊。

秘之不敢泄，誓志居岩扃。恩爱舍骨肉，饮食断膻腥。

朝餐云母散，夜吸沆瀣精。空山三十载，日望辎輧迎。

前期过已久，鸾鹤无来声。齿发日衰白，耳目减聪明。

一朝同物化，身与粪壤并。神仙信有之，俗力非可营。

苟无金骨相，不列丹台名。徒传辟谷法，虚受烧丹经。

只自取勤苦，百年终不成。悲哉梦仙人，一梦误一生。
七八用喜雪韵四首
吴潜（宋代）

有年呈瑞厌孤虚，不用东封更献书。
雁背严凝能备预，鹊搜储蓄善谋功。
并衣左伯情何厚，穿履东方计莫疎。
闻说山林皆冻合，遍狙无处觅雄狙。
月夜与蔡济忠曹公会汎舟自水东归
张孝祥（宋代）

一舸驾长风，银河此路通。波光连月白，烛影到江红。

五岭经星外，千山飓雾中。不知今夜赏，更有几人同。
句
李建中（宋代）

涨烟春气重，貯月夜痕深。
蔡氏哀词
秦观（宋代）

惟夫人之高谊兮，真一时之女英。
既富有此好德兮，又申之以令仪。
带幽蕙之缥缈兮，佩明月之陆离。
人自操舍之不一兮，雅独取善以自持。
何报施之或忒兮，罹祸艰於不虞。
颜色炫而未暮兮，所天忽以殒俎。
痛平素之偕处兮，忍此奄奄而嫠居。
沥哀血以自誓兮，甘饵毒而捐躯。
佩珠玉以死真兮，固众女之所嗤。
曷卓越以不顾兮，弃性命其如遗。
美不可强有兮，信天资之所开。
要反心以内省兮，岂或售乎人知。
嗟三晨之未浃兮，遂俱游而莫留。
死者有知兮，羌魂魄以并游。
日黄昏而不见兮，虚室窈其无人。
惟哀风以归来兮，动素幔之襜襜。
何平生之款密兮，遽音声之不可寻。
俨遗迹以在目兮，纷百忧而攻心。
岂至理不吾喻兮，如意厚而悲深。
抚双榇以增恸兮，涕清血而洒襟。
已矣哉，人生有死兮，
自前古而既然。精魄忽其不驻兮，
惟修名之可延。忍录录以寓世兮，
信烈者之所羞。傥佳志之获申兮，
虽奄忽其焉悼。
相和歌辞。挽歌
孟云卿（唐代）

草草门巷喧，涂车俨成位。冥寞何所须，尽我生人意。

北邙路非远，此别终天地。临穴频抚棺，至哀反无泪。

尔形未衰老，尔息犹童稚。骨肉不可离，皇天若容易。

房帷即虚张，庭宇为哀次。薤露歌若斯，人生尽如寄。
和林子长送芡实诗韵 其四
虞俦（宋代）

目送归鸿不记年，书来系帛正茫然。也知函首初无罪，应为怀珠供四筵。
送北征人
释文珦（宋代）

与君俱是客，那复送君行。
未卜重逢日，难为欲别情。
露花皆远泪，风叶是愁声。
到日寒应极，修途七十程。
长干曲
周紫芝（宋代）

黄昏明月上朱楼，帘旌射月香雾浮。画栏垂手楼中女，对月低雾不举头。

人似长干桥下水，一去悠悠几千里。谩道嫁鸡逐鸡飞，长干夫婿那得知。
高邮女儿歌
郑定（明代）

高邮湖水清且幽，高邮女儿能荡舟。
十八梳妆好高髻，二十嫁夫长远游。
青菱镜破宝钗折，翡翠衾寒叠香雪。
芳草王孙去不归，蟪蛄啼处秦楼月。
楼前杨柳飞絮多，门外蛛丝成网罗。
高邮湖水增夕波，高邮女儿将奈何。
华严真师以诗见贶聊成二章纪其趣尚
司马光（宋代）

素发青眸七十余，未尝游学只安居。
旁无几杖身轻健，应为心闲得自如。
十月二三日嫩晴薄寒山房新构书阁去年此日北
舒岳祥（宋代）

雾重月无色，夜来寒有情。
墙根余宿莽，大末弄初晴。
去岁那知有，新冬得此生。
拥炉谈往事，鸜鹆报三更。
再和 尘外亭
廖刚（宋代）

林远浑无鸟雀喧，山青那觅烧霆痕。三千眼界云霄上，十万人家草树根。
孙氏池亭得小字
董英（宋代）

冥冥造化意，似见元气兆。不然此中石，诡怪安能了。

刻划如为人，幽奇若争巧。虎卧溪势长，龙存鼎形小。

诛茅得此地，胜概纷夭矫。东南引一水，又出人意表。

泻溜无冬春，漰奔极昏晓。跳波骇潜虬，溅珠湿飞鸟。

主人去城市，崖谷情悄悄。涧户云溶溶，山窗风袅袅。

孤城重颜谢，柱史才江鲍。共美崖壑游，题诗石林杪。
澧州水
沈辽（宋代）

火行厌袢溽，阴雨重为沴。时序亦已僣，衰羸顿知敝。

苍茫洞庭亦，五江剧奔逝。民阽为鱼忧，浮桴具生计。

吾乃羁旅人，高轩俯东势。携持顾未免，仁心安所济。

冒轶瓜瓠区，平原信容裔。池荷失清赏，流萍荡阶砌。

咨嗟竹窗卧，凄风振衣袂。欲谋一觞乐，幸来豁蒙滞。
瑞竹即事三绝 其一
李之仪（宋代）

芭蕉叶密柿阴浓，散发西窗到晚钟。霹雳一声三尺水，旱天方信有真龙。
一壶歌
陆游（宋代）

先生醉後即高歌，千古英雄奈我何？花底一壶天所破，不曾饮尽不曾多。
过东胜用先君文献公韵二首 其一
耶律楚材（元代）

荒城萧洒枕长河，古字碑文半灭磨。青冢路遥人去少，黑山寒重雁来多。

正愁晓雪冰生砚，不忿西风叶坠柯。偶忆先君旧游处，潸然不奈此情何。
绕佛阁 慰研荪妇病
樊增祥（清代）

小颦翠敛。慵对晚镜，深闭秋馆。黄菊篱短，与花比瘦，西风动罗幔。

杏笺写满。香茗俊句，都似明远。羁思悽婉。记曾叠骑，桑乾水平岸。

古锦袭诗本，强为萧郎拈绣线。不似向时朝霞生酒面。

待蕙草中庭，尽茁花箭。曲房重见。又酌酒弹棋，玉局猧乱。

对明窗、青编重展。
七月二十日忽有青蝇翔舞坐隅挥之不去
张嵲（宋代）

每见营营止樊棘，不应遗矢未央宫。
恐报苻坚事端事，自疑今在洒心中。
失调名
佚名（宋代）

满庭箫鼓簇飞球。丝竿红网总台头。
子夜歌二首 其二
萧衍（南北朝）

朝日照绮窗，光风动纨罗。巧笑茜两犀，美目扬双蛾。
候使登石头驿楼作
张九龄（唐代）

山槛凭南望，川途眇北流。远林天翠合，前浦日华浮。

万井缘津渚，千艘咽渡头。渔商多末事，耕稼少良畴。

自守陈蕃榻，尝登王粲楼。徒然骋目处，岂是获心游。

向迹虽愚谷，求名异盗丘。息阴芳木所，空复越乡忧。
拟李长吉十二月乐辞 其十 十月
吴景奎（元代）

小春一花西月黄，缟衣美人吹暗香。锦衾罗荐晓寒薄，梦中持赠双明珰。

霜花莫洒相思树，愁杀孤栖金凤凰。
劝酒行
张方平（宋代）

众客醉归杯席阑，有客不醉坐长叹。不醉长叹客何苦，请以眼前近事观。

客见南迁丁晋公，拥旄秉轴天禧中。昔岁羁游客此宇，穷秋萧索随飞蓬。

渐达得意忘旧困，手提国柄矜权雄。矜权未足俄南窜，青衫白发穷衰翁。

向者枯荣试回省，何异春宵梦一终。人事纷纭似飞絮，钟漏声中朝复暮。

且脱鹴裘换酒来，与子相从醉乡去。
送敏中新授户部员外郎西归
白居易（唐代）

千里归程三伏天，官新身健马翩翩。行冲赤日加餐饭，

上到青翩稳著鞭。长庆老郎唯我在，客曹故事望君传。

前鸿后雁行难续，相去迢迢二十年。
寄汤海秋礼部
陈起书（清代）

孤燕池塘飞，衔泥为门户。生与鸠雀群，智勇限毛羽。

忽闻天北雁，南鸣过湘浦。岂无千里风，身微力难举。

以此凄然悲，上下千万古。贤哲有知否，契合多艰苦。

吾世有斯人，天地非莽卤。
丁卯夏偕郡侯徐公韶阶入罗浮
张萱（明代）

榷木听悬溜，褰裳涉古湫。梯云两仙令，漱石独元侯。

欲问蛟龙蛰，因携鹿豕游。酒阑频涴濯，不是学巢由。
洛中二首
杜牧（唐代）

柳动晴风拂路尘，年年宫阙锁浓春。

一从翠辇无巡幸，老却蛾眉几许人。

风吹柳带摇晴绿，蝶绕花枝恋暖香。

多把芳菲泛春酒，直教愁色对愁肠。
偶题
郑獬（宋代）

寸心不著一尘飞，坐见孤云冉冉归。万境去来无不可，白鸥争得见忘机。
摸鱼儿·道醉乡
刘辰翁（宋代）

道醉乡、无边无岸，一尊到彼殊径。是间转海人知处，尺地不教渠剩。尊亦瘿。问一斗消酲，一石犹难信。临风小等。记我友醒狂，相从有意，中路恨羌永。梅花晚，早已雪堆余鬓。此花宁复风韵。空寒独倚天为主，天又几时曾定。今为晋。看秦女山中，绿发垂垂顶。百年一瞬。叹高卧北窗，闲过五十，无说答形影。
度关山
王训（南北朝）

边庭多警急，羽檄未曾閒。从军出陇坂，驱马度关山。

关山恒晻霭，高峰白云外。遥望秦川水，千里长如带。

好勇自秦中，意气本豪雄。少年便习战，十四已从戎。

昔年经上郡，今岁出云中。辽水深难渡，榆关断未通。

折衔凌绝域，流蓬警未息。胡风朝夜起，平沙不相识。

兵法贵先声，军中自有程。逗遛皆赎罪，先登尽一城。

都护疲诏吏，将军擅发兵。平卢疑纵火，飞鸱畏犯营。

轻重一为虏，金刀何用盟。谁知出塞外，独有汉飞名。
自警 其二
赵祺（宋代）

私既克，理是从。中则正，公则平。操则存，德日新。
明日诗至过相称谓次韵还之
方岳（宋代）

卷还一幅玉壶秋，无实之名我所忧。
不似蒙庄解齐物，以吾为马以为牛。
七星坛
林同叔（宋代）

十年客梦忆南徐，玉案曾看绿篆书。今日星坛香一瓣，恍如身再到冲虚。
菩萨蛮（熏沈）
侯置（宋代）

黄姑青女交相忌。眼看尘土占芳蕊。急埽满阑金。小奁熏水沈。

博山银叶透。浓馥穿罗袖。犹欲问鸿都。太真安稳无。
谢曾同季示近作因以为赠
周紫芝（宋代）

老色秋蒲晚，朱颜玉树春。年方贾生妙，诗似庾郎新。

黄墓初倾盖，青墩欲买邻。知君真似舅，笑我作陈人。
上林春色
蒋冕（明代）

春从天上至，偏向禁林多。绿遍瀛洲草，红连太液波。

香风蔼灵囿，佳气绕銮坡。微雨清驰道，应期凤辇过。
秋晚寄题陆勋校书义兴禅居时淮南从事
李郢（唐代）

禅居秋草晚，萧索异前时。莲幕青云贵，翱翔绝后期。

藓房柽架掩，山砌石盆欹。剑戟晨趋静，笙歌夜散迟。

谷寒霜狖静，林晚磬虫悲。惠远烟霞在，方平杖履随。

骨清须贵达，神重有威仪。万卒千蹄马，横鞭从信骑。
何仁仲鸿胪千里枉驾杯酒论文甚适也亡何乞一诗以别余感其意聊为赠之
王世贞（明代）

楚产日以良，千里申所向。谈锋永嘉后，词格黄初上。

吾爱次道真，几欲倾家酿。榜子语潮生，翻令结惆怅。
游山七绝·千山观
张釜（宋代）

小立东风紫翠颠，画屏展尽一山川。
非关眼界因高别，自是人心逐物迁。
挽悟悦师二章
卫宗武（宋代）

耆宿已凋零，如题亦晓星。
宗门僧巨栋，梵宇世传灯。
身阅空花境，心潜多业经。
悦禅方有悟，六秩吊颓龄。
偈颂十八首
释师体（宋代）

夤缘过夏又经冬，难易当知好恶同。
肚里饥疮无聒扰，堂中生恶满炉红。
挑灰弄火非相许，阔论高谈定不容。
叠足跏趺描不就，眼空烟景振宗风。
送好约法师归江南
卢仝（唐代）

杯度度一身，法度度万民。为报江南三二日，

这回应见雪中人。
寄题虞阳山周氏隐居五咏 其四 环翠亭
孙觌（宋代）

樵磴盘苍巘，渔矶俯碧潭。群尖清染黛，一曲翠挼蓝。

冉冉松云细，娟娟竹露涵。春风万杨柳，绿影乱毵毵。
小酌会芳分得阴字
戴炳（宋代）

暇日频相顾，清风旧竹林。功名春后梦，吟咏老来心。

世事随流水，年芳付绿阴。悠然千古意，闲理断纹琴。
寄满粹翁
王令（宋代）

心爱满夫子，论师不敢交。
诚明大中性，二五老阳爻。
後学谁思进，吾蒙久辱包。
思之无见日，梦把客门敲。
彭州圆觉禅院记
苏洵（宋代）

人之居乎此也，其必有也乎此也。居斯也，不也不居也。居而不也，不也而不去，为自欺且为欺天。盖君子耻食其食而无其功，耻服其服而不知其事，故居而不也，吾有吐食、脱服□逃天下之讥而已耳。天之畀我以形，而使我以心驭也。今日欲适秦，明日欲适越，天下谁我御？故居而不也，不也而不去，是其心且不能驭其形，而况能以驭他人？

自唐以来，天下士大夫争以排释老为言，故其徒之欲求知于吾士大夫之间者，往往自叛其师以求其容于吾。而吾士大夫亦喜其来而接之以礼。灵师、文畅之徒，饮酒食肉以自绝于其教。呜呼！归尔父子，复尔室家，而后吾许尔以叛尔师。父子之不归，室家之不复，而师之叛，是不可以一日立于天下。《传》曰：“人臣无外交。”故季布之忠于楚也，虽不如萧、韩之先㿿，而比丁公之贰则为愈。

予在京师，彭州僧保聪来求识予甚勤。及至蜀，闻其自京师归，布衣蔬食以为其徒先，凡若干年，而所居圆㿿院大治。一日为予道其先师平润事，与其院之所以得名者，请予为记。予佳聪之不以叛其师悦予也，故为之记曰：

彭州龙兴寺僧平润讲《圆㿿经》有奇，因以名院。院始弊不葺，润之来，始得隙地以作堂宇。凡更二僧，而至于保聪，聪又合其邻之僧屋若干于其院以成。是为记。
登凌云暮
黄琮（宋代）

城中半月居，日见凌云暮。朝烟暮霭各殊状，一一入我窗棂间。

暮头俯首望城市，人烟都在丹青里。暮足云气暮根涛，名胜巴西无与比。

清音亭，洗墨池，东坡遗迹犹在斯，残碑剥蚀苔藓滋。

惟有栖鸾峰顶千岁鹤，曾见先生来赋诗。何处青暮不媚妩，无人间作青暮主。

我读先生集，佳句口能数，生不愿封万户，却愿载酒凌云游。

先生豪兴堪千秋，可怜垂老居常州，还暮有愿终莫酬。

暮苍苍，水茫茫，三江会合江流长，伟观使我神飞扬。

奚奴手持一壶酒，犹是眉州旧酿玻璃香，安得呼起先生劝满觞。

好暮如此值一醉，明日携筇须再至。清风为我开白云，凭栏更看三峨翠。
早发侜浦
马维翰（清代）

寒威凛冬季，木落风凄紧。束装适京国，夜漏短无准。

父母送临适，肫复辞难罄。首言慎起居，次言远驰骋。

得既勿满盈，失亦戒孤愤。努力崇正轨，缁尘发深警。

长年动兰桡，瞻顾两未忍。俯首别泪滋，回汀更引领。

细雨棹横塘，庐舍去隐隐。铭心宝训言，守身日三省。
梦断
陆游（宋代）

梦断灯残闻雁声，揽衣起坐待天明。
街头浊酒不堪醉，窗外疏梅空复情。
人欲见挤真砭石，身宁轻用作投琼。
南湖可引春畴美，只合躬耕毕此生。
赏酴醾病不赴
陈造（宋代）

不得花前共一樽，萧斋药裹自相亲。
闲追水佩裳为梦，空负云阶月地春。
缥缈瑶英雾为幄，敷腴玉面酒生鳞。
蜚觞刻烛输公等，定指芳条笑恶宾。
池蛙
宋祁（宋代）

越国车前矜勇甚，子阳井底太骄生。
乘时不羡云溟乐，口作仪同鼓吹声。
题八景八首，用杨修撰迁客韵呈黄侍御 其四 丹桂秋香
区元晋（明代）

把酒问群芳，何如秋桂香。仙标传兔窟，清影弄蟾光。

叶岂凌霜健，枝因傲雪苍。燕山花五树，同徵白眉郎。
过圆觉院简照上人
晁公溯（宋代）

一洗糟粕地，再闻钟梵音。
前身老东院，具体小西林。
自昔知味少，于今无巷深。
是中有妙理，直下试叅寻。
再赠泽卿商卿道旧三首
陈造（宋代）

一昨西风散马蹄，肯如接淅去东齐。
人家炊玉香馥鼻，禾垅如东高过脐。
饮隽不无惊渴虎，醉归同约候鸣鸡。
二卿好客家声在，遮莫茅柴荐韭虀。
食笋
张耒（宋代）

荒林春足雨，新昏迸龙雏。
邻叟勤致馈，老人欣付厨。
朝餐甘饱美，放箸为嗟吁。
惜取葛陂杖，犹堪代我驹。
游江西留别富阳裴、刘二少府
孟浩然（唐代）

西上游江西，临流恨解携。千山叠成嶂，万水泻为溪。

石浅流难溯，藤长险易跻。谁怜问津者，岁晏此中迷。
寄晁恭道郑德成二漕
吕本中（宋代）

二年住闽中，不识建溪茶。处处得残杯，顾未惬齿牙。

饥肠拥滞气，病眼增昏花。故人持节来，怜我病有加。

会当饷绝品，不但分新芽。苍壁月堕晓，宝胯金披沙。

一洗肝肺净，兀坐如还家。阴雨又不解，天气复未佳。

持诗寄两公，请为交旧时。便续北苑谱，即日定等差。
中妇织流黄
卢询祖（南北朝）

别人心已怨，愁空日复斜。然香望韩寿，磨镜待秦嘉。

残丝愁绩烂，馀织恐缣赊。支机一片石，缓转独轮车。

下帘还忆月，挑灯更惜花。似天河上景，春时织女家。
武昌舟次送友
金应澍（清代）

扬帆又向鄂城还，秋去春来转眴间。折柳繫舟鹦鹉埭，落花送客凤凰山。

弹琴洞口云千叠，吹笛楼头月一弯。太息征途犹故我，何时同与返乡关。
董公诗
张籍（唐代）

谁主东诸侯，元臣陇西公。旌节居汴水，四方皆承风。

在朝四十年，天下诵其功。相我明天子，政成如太宗。

东方有艰难，公乃出临戎。单车入危城，慈惠安群凶。

公谓其党言，汝材甚骁雄。为我帐下士，出入卫我躬。

汝息为我子，汝亲我为翁。众皆相顾泣，无不和且恭。

其父教子义，其妻勉夫忠。不自以为资，奉上但颙颙.

公衣无文采，公食少肥浓。所忧在万人，人实我宁空。

轻刑宽其政，薄赋弛租庸。四郡三十城，不知岁饥凶。

天子临朝喜，元老留在东。今闻扬盛德，就安我大邦。

百辟贺明主，皇风恩赐重。朝廷有大事，就决其所从。

海内既无虞，君臣方肃雍。端居任僚属，宴语常从容。

翩翩者苍乌，来巢于林丛。甘瓜生场圃，一蒂实连中。

田有嘉谷陇，异亩穗亦同。贤人佐圣人，德与神明通。

感应我淳化，生瑞我地中。昔者此州人，但矜马与弓。

今公施德礼，自然威武崇。公其共百年，受禄将无穷。
赠嗣直弟颂十首
黄庭坚（宋代）

往日非今日，今年似去年。
九关多虎豹，聊作地行仙。
斋中绘五岳为图称卧游焉各系以诗 其二 衡山
胡应麟（明代）

拄杖飞萝上百盘，狂吹玉笛和青鸾。回看月色千岩吐，不道峰头是广寒。
临江仙 其一
孙光宪（五代）

霜拍井梧乾叶堕，翠帏雕槛初寒。薄铅残黛称花冠，含情无语，延伫倚阑干。

杳杳征轮何处去，离愁别恨千般。不堪心绪正多端，镜奁长掩，无意对孤鸾。
送刘进士允泰赴召
邓雅（元代）

故家文献春秋学，乱后还山卧白云。圣代忽闻徵贾谊，才名终白负刘蕡。

六朝帝业山河在，万里天衢雨露分。为报凤凰台上客，几人渔钓楚江濆。
妙乐观（一作题王乔观传傅道士所居）
灵一（唐代）

王乔所居空山观，白云至今凝不散。坛场月路几千年，

往往吹不下天半。瀑布西行过石桥，黄精采根还采苗。

忽见一人檠茶碗，篸花昨夜风吹满。自言家处在东坡，

白犬相随邀我过。松间石上有棋局，能使樵人烂斧柯。
欲再登孤屿潮急不得到遂至馆头
孙永清（清代）

江上变气候，金风被兰渚。归淙偶回沿，中川眷琳宇。

仙舟幸同携，晓吹韵笳鼓。瀰瀰沈石华，离离出竹祖。

是时回怒潮，榜人喑无语。声喧千石钟，势挽万钧弩。

超越匪尺寻，端倪辨铢黍。方蓬失罡飙，何必弱水阻。

翻忆前度来，目成渺何所。心逐虚舟游，迹谢短筇拄。

修涂果安穷，噫气空尔怒。稍忻即次安，已慰登陟苦。

寄谢海上鸥，忘机久予取。
句
李邦彦（宋代）

古郡荒藉驿舍卑，岁华羁思两依依。晓寒破暝清霜凛，暮色笼依落月微。

风物未谙惟近药，暄凉无定只更衣。
病中作
陆游（宋代）

豫章濒大江，气候颇不令，孟冬风薄人，十室八九病。
外寒客肺胃，下湿攻脚胫，俗巫医不艺，呜呼安托命！我始屏药囊，治疾以清静。
幻妄消六尘，虚白全一性。
三日体遂轻，成此不战胜。
长年更事多，苦语君试听。
斋中读书罢有感
陆游（宋代）

少时学问苦匆匆，弦诵光阴转手空。
圣域渊源虽自力，故交零落与谁同？荒村莫恨身垂老，後世元知论自公。
但掩斋扉凭曲几，忘忧正在寂寥中。
句
赵庚夫（宋代）

鹤残篱外笋，鼠舐墨中胶。
和聂之美鸡泽官舍诗七首·向城路
司马光（宋代）

村路烟欲暝，行人殊未稀。
借问往来者，营营皆有为。
乃知市朝客，趣務良可悲。
雪中招徐子美秘校饮二首 其一
郭祥正（宋代）

冰澌合砚漫书空，密雪飘馀晓色通。万里云光同浩荡，四边山影隔溟濛。

明明月窟迷惊兔，阵阵桑林叫朔风。不惜金龟将贳酒，欲招南郭苦寒翁。
题静轩
刘鉴（宋代）

径深寂寂锁苔菌，此地不生车马尘。
梦断瑶台惟有竹，棋声花马似无人。
蛛因门闭牢穿纲，鹊悟枝乾自采薪。
只道乾坤大如许，不知天地又新春。
四字书窗以印实相
释印肃（宋代）

得正无非离一安，印空圆足宝弥漫。
天魔外道从何有，体若虚空世岂干。
经高要诸村墟作 其三
屈大均（明代）

一路鱼花步，江人取不稀。潮来炎海远，瘴到郁洲微。

涩勒成山砦，离支作水围。鹧鸪啼断处，春有一人归。
偈七首 其三
释法泰（宋代）

火云烧田苗，泉源绝流注。婆竭大龙王，不知在何处。
宁夏糜公范
王洋（宋代）

尘满簪缨缁满衣，几人真解弃如泥。
水方流急收惊楫，藩自无如看触羝。
陶令纵教贪漉酒，谢公宁不念丞黎。
也知雅意人难会，笑对西山是指迷。
和兰岑客中感怀 其二
鲁兰仙（清代）

独夜楼头怅成华，秋来无处不堪嗟。雁惊远浦离人梦，霜落孤村处士家。

曲院风寒人尽散，虚堂帘卷月初斜。凭栏更惜篱前菊，枝叶萧疏尚有花。
朝中措（和张文伯芍药）
王之道（宋代）

老穷无赖事成丛。短发自蓬松。坐想帝城当日，万花绣出天宫。

几时临赋，深浮绿蚁，缓唱黄钟。莫获追陪胜赏，虚烦恼乱衰翁。
省缘 其五
释怀深（宋代）

学道先须要省缘，莫教到被世情牵。牵来牵去无休日，直到阎罗老子前。
同安权县林丞和余二首趁韵答之
刘克庄（宋代）

颇闻四境有弦声，雉傍人飞犬不惊。
在处棠阴应勿伐，等闲花判亦流行。
掞庭子盍摛新藻，绝廪□□□落英。
台府诸公衡尺审，春风荐子有谁争。
江神子令 与小李先待诏
刘志渊（金朝）

人情胶漆道情乖。昧灵台。翳尘埃。不惧如山，贩骨走轮回。见在宝躯今不悟，千万劫，朽仙材。好收＊住武都阶。药苗栽。结神胎。九转功成，方寸蕊珠开。体混净光从隐显，随眼底，是蓬莱。
和人晚秋白菊
张守（宋代）

漙漙清露洗残妆，静倚疏篱暗吐芳。不逐黄花候秋节，笑看殷叶陨风霜。

寒潭谁致南阳种，晚景宜登靖节堂。我对冰姿赓雪唱，骑骡无计度飞黄。
次韵同年杨使君回自毘陵，同泛石湖，舟中见
范成大（宋代）

客舫中流下，人家夹岸看。
洛花堆锦暖，吴藕镂冰寒。
莫厌清欢暂，须知后会难。
小诗烦本事，任秃采毫端。
句
李一鳌（宋代）

玉盆应有意，要洗贪者廉。
偈十首
释道行（宋代）

动则万丈悬崖，不动则当处沈埋。
千重万重关锁，一鎚当面击开。
伎死禅和无数，依前似鸭闻雷。
夜二首
苏泂（宋代）

明月在天上，流光遍草莱。
平生一樽酒，思与故人开。
读李相心中乐
鲍溶（唐代）

负海狂鲸纵巨鳞，四朝天子阻时巡。谁将侯玉乖南面，

几使戎时殷左轮。久作妖星虚费日，终□天洞亦何人。

果闻丞相心中乐，上赞陶唐一万春。
赋得酒卮中有好花枝
徐渭（明代）

虽云辞树底，犹得映杯中。
带叶蚁分绿，临妆脸并红。
传时香觉迩，覆处影方空。
若使玻璃杯，楼台浸几重。
送曾中舍持诏南归 其二
区大相（明代）

汉诏下甘泉，宣传定朔边。马随龙节远，莺待凤池迁。

草暖江南路，冰消蓟北天。帝城风日好，会报使车旋。
唐铙歌鼓吹曲·奔鲸沛
柳宗元（唐代）

奔鲸沛，荡海垠。
吐霓翳日，腥浮云。
帝怒下顾，哀垫昏。
授以神柄，推元臣。
手援天矛，截脩鳞。
披攘蒙霿，开海门。
地平水静，浮天根。
羲和显耀，乘清氛。
赫炎溥畅，融大钧。
临安谣
临安人（宋代）

满头青，都是假。这回来，不作耍。
易水歌
陈子龙（明代）

赵北燕南之古道，水流汤汤沙浩浩。
送君迢遥西入秦，天风萧条吹白草。
车骑衣冠满路旁，骊驹一唱心茫茫。
手持玉觞不能饮，羽声飒沓飞清霜。
白虹照天光未灭，七尺屏风袖将绝。
督亢图中不杀人，咸阳殿上空流血。
可怜六合归一家，美人钟鼓如云霞。
庆卿成尘渐离死，异日还逢博浪沙。
【仙吕】桂枝香
关汉卿（元代）

因他别后，恹恹消瘦。粉褪了雨后桃花，带宽了风前杨柳。这相后怎休？这相后怎休？害得我天长地久，难禁难受！泪痕流，滴破芙蓉面，却似珍珠断线头。
【不是路】万种风流，今日番成一段愁。泪盈眸，云山满目恨悠悠。谩追求，情如柳絮风前斗，性似桃花逐水流。沉吟久，因他数尽残更漏，恁般僝僽！恁般僝僽！
【木丫叉】雾锁秦楼，雾锁秦楼。云迷楚岫，御沟红叶空流。偷香韩寿，锦帐中枉自绸缪，蹙破两眉头。小蛮腰瘦如杨柳，浅淡樱桃樊素口。空教人目断去时舟，又不知风流浪子，何处温柔。
【幺篇】月下砧声幽，月下砧声幽，风前笛奏。断肠声无了无休，捣碎我心头。又加上一场症候，顿使我愁不寐，襄王梦雨散云收。
【余文】薄情忘却神前咒，一度后量一度愁，把往日恩情付水流。
竹间新辟一地可坐十客用前韵刻竹上
敖陶孙（宋代）

竹君得姓起何代，渭川鼻祖兹云来。
主人好事富千埒。日报平安知几回。
平生好山仍好画，意匠经营学盘马。
别裁斗地规摩围，自汲清池行播洒。
一杯寿君三径成，请君静听风来声。
醉眠煮得石根烂，以次平章身与名。
宋史馆检阅所性先生时天彝父挽些
王柏（宋代）

大专槃物兮刚柔盪摩，五行杂糅兮颛蒙孔多。
陶一气之奇佹兮奄宇宙之几何，握异采之陆离兮蹇儃佪而逶迤。
袭正轨之茂而兮耻践迹而循科，御长辕而猎太空兮摧九折之峨峨。
孑不群而介立兮众嚣嚣而肆呵，玄虬蹶泥兮浸雄虹於颓波。
陇廉孟娵之莫辨兮世掩掩其层睋。神藐藐而上征兮诉纬繣於太和。
忽修灵之聿皇兮任侏儒之傞傞，咎将谁执兮岂天赋之未薖。
落日下大墅兮慨高风之吟哦，羌若人之莫见兮感生意於庭柯。
卓丰词兮九里，亘千秋兮不磨。
和文与可洋川园池三十首 天汉台
苏轼（宋代）

漾水东流旧见经，银潢左界上通灵。
此台试向天文觅，阁道中间第几星。
山林乐四首 其四
俞德邻（宋代）

山林何所乐，幽处两三家。曲径新移竹，疏篱旧著花。

岚烟千嶂合，野水一桥斜。谁道无音乐，渔阳有掺挝。
寄郑禹功魏虞卿 其一
李彭（宋代）

杖藜徐步倚柴扉，园柳青青马尾垂。日暖游丝萦落絮，黄鹂衔得上高枝。
思家
王安中（宋代）

睡翁怜我哭穷涂，千里亲来不着书。未用中宵思白发，孟光堪倚侍巾裾。
重九同冠五对菊次韵简芝麓 其一
周亮工（清代）

维摩方丈室，纳纳此中宽。腐鼠人同吓，甘蕉方任弹。

停云怀友密，背雨坐花残。独爱陶元亮，一卮意已安。